《了妄元真》
宋代·释清远

问汝贪嗔痴，家住在何处。我今要与汝，各各分头去。

好好细思量，免被他官府。大者名为贪，养得二舍弟。

三郎都一处，日夜共活计。令汝家户大，使汝善调制。

子今苦厌我，我与子发誓。一要子自知，二要子依例。

三要当处生，四要欢喜偈。与汝善和同，一一无凡秽。

一觉一切了，何须去烦翳。我是诸佛母，十方及三世。

作者简介：释清远（一○六七～一一二○），号佛眼，临邛（今四川邛崃）人。俗姓李。年十四出家，尝依毗尼。南游江淮间，遍历禅席，师事五祖演禅师七年。后隐居四面山大中庵，又住崇宁万寿寺。继住舒州龙门寺十二年。徽宗政和八年（一一一八），奉敕住和州褒禅山寺（《古尊宿语录》卷二九）。踰年，以疾辞，归隐蒋山之东堂。为南岳下十四世，五祖演禅师法嗣。宣和二年卒，年五十四。事见《筠溪集》卷二四《和州褒山佛眼禅师塔铭》，《嘉泰普灯录》卷一一、《五灯会元》卷一九有传。